b'\n_START_ARTICLE_\nOslo Spektrum\n_START_SECTION_\nHistorikk\n_START_PARAGRAPH_\nOslo Spektrum ble prosjektert som Oslo byhall og bygget som en del av en satsing p\xc3\xa5 \xc3\xa5 revitalisere omr\xc3\xa5det og kommunens fors\xc3\xb8k p\xc3\xa5 \xc3\xa5 flytte tyngdepunktet i Oslo sentrum \xc3\xb8stover. Bygget var ment som en flerbruksarena med internasjonale spesifikasjoner for en rekke typer arrangementer. Sammen med Oslo Plaza, Bussterminalen, Oslo sentralstasjon og Posthuset utgj\xc3\xb8r Oslo Spektrum en form for bysentralt knutepunkt, ment \xc3\xa5 forsterke Oslos identitet og rolle som hovedstad. Fram til Telenor Arena \xc3\xa5pnet p\xc3\xa5 Fornebu i 2009, var Oslo Spektrum den st\xc3\xb8rste innend\xc3\xb8rsarenaen i osloomr\xc3\xa5det.\n_START_SECTION_\nBygget\n_START_PARAGRAPH_\nAnsvarlige arkitekter er LPO Arkitektkontor AS. Trykkfragmenter av Rolf Nesch ble benyttet til preging av arenaens ytre teglkledning (fasade), etter tillatelse fra arvingene. Dette ble gjort i samarbeid med billedkunstneren Guttorm Guttormsgaard og keramikeren S\xc3\xb8ren Ubisch. I 2004 mottok bygget Oslo kommunes pris for god byarkitektur._NEWLINE_For konserter er maksimumskapasiteten ca. 10 000 med en kombinasjon av sitte- og st\xc3\xa5plasser. Et omfattende teppesystem kan ogs\xc3\xa5 dele arenaen inn i en rekke kombinasjoner og st\xc3\xb8rrelser, etter arrangementets behov. P\xc3\xa5 denne m\xc3\xa5ten kan en for eksempel skape en kombinasjon av konsert, konferanse, utstilling, workshop og cateringomr\xc3\xa5de. Teppene blir ogs\xc3\xa5 brukt til mindre konserter for mellom 2000 og 3000 personer.\n_START_SECTION_\nUtbygging og oppussing\n_START_PARAGRAPH_\nI juni 2017 varslet eieren Norges Varemesse at de planlegger \xc3\xa5 pusse opp og bygge ut arenaen for over 1 milliard kroner. Blant annet skal det bygges et nytt kongressenter med rundt 3000 sitteplasser og totalt 20\xc2\xa0000 nye kvadretmeter. Utbyggingen skal etter planen starte i 2020, og det nye senteret skal st\xc3\xa5 klart i 2023. M\xc3\xa5let med utbyggingen er \xc3\xa5 gj\xc3\xb8re Oslo sterkere rustet i kampen om \xc3\xa5 bli Skandinavias \xc2\xabkonferansehovedstad\xc2\xbb._NEWLINE_Dagens konsertsal, med en publikumskapasitet p\xc3\xa5 ca. 10 000 st\xc3\xa5- og sitteplasser, skal pusses opp og f\xc3\xa5 1700 ekstra plasser. Rehabiliteringsarbeidene skal etter planen starte sommeren 2019.\n_START_SECTION_\nUnderholdning og idrett\n_START_PARAGRAPH_\nArenaen har huset en rekke store konserter og show med verdenskjente navn, og underholdningsdelen utgj\xc3\xb8r hoveddelen av Oslo Spektrums tilbud til publikum. Eurovision Song Contest 1996 ble arrangert i arenaen, etter at Norge vant konkurransen i 1995. Fram til 2014 ble ogs\xc3\xa5 Nobels fredspriskonsert arrangert i Oslo Spektrum. Melodi Grand Prix, Disney on Ice, Norsk Milit\xc3\xa6r Tattoo og Putti Plutti Pott er noen av arrangementene arenaen huser regelmessig. I tillegg blir finalene i norgesmesterskapene i h\xc3\xa5ndball for menn og kvinner arrangert i Oslo Spektrum.\n_START_SECTION_\nMesser, konferanser og kongresser\n_START_PARAGRAPH_\nOslo Spektrum er den eneste messehallen i Oslo sentrum, og arenaen har et totalt messeareal p\xc3\xa5 rundt 5000 kvadratmeter. Eksempler p\xc3\xa5 tidligere kongressarrangementer er: kreftkongressen IUCC, NSBs 150-\xc3\xa5rsjubileum og Orklas 350-\xc3\xa5rsjubileum.'